CELEX: 32010R1053
Language: mt
Date: 2010-11-18 00:00:00
Title: Regolament tal-Kummissjoni (UE) Nru 1053/2010 tat- 18 ta’ Novembru 2010 li jemenda r-Regolament (KE) Nru 494/98 fir-rigward ta’ sanzjonijiet amministrattivi f’każijiet fejn ma tkunx tista’ tiġi ppruvata l-identifikazzjoni ta’ annimal  Test b’relevanza għaż-ŻEE

19.11.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 303/1
            
         REGOLAMENT TAL-KUMMISSJONI (UE) Nru 1053/2010
   tat-18 ta’ Novembru 2010
   li jemenda r-Regolament (KE) Nru 494/98 fir-rigward ta’ sanzjonijiet amministrattivi f’każijiet fejn ma tkunx tista’ tiġi ppruvata l-identifikazzjoni ta’ annimal
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1760/2000 tal-Parlament Ewropew u tal-Kunsill tas-17 ta’ Lulju 2000 li jistabbilixxi sistema għall-identifikazzjoni u r-reġistrazzjoni tal-bhejjem tal-fart u dwar it-tikkettjar tal-laħam taċ-ċanga u tal-prodotti tal-laħam taċ-ċanga u li jħassar ir-Regolament tal-Kunsill (KE) Nru 820/97 (1), u b’mod partikolari l-Artikolu 10 (e) tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 494/98 tas-27 ta’ Frar 1998 li jistipula regoli dettaljati għall-implementazzjoni ta’ Regolament tal-Kunsill (KE) Nru 820/97 għall-applikazzjoni ta’ sanzjonijiet amministrattivi minimi fl-istruttura tas-sistema għall-identifikazzjoni u reġistrazzjoni tal-bovini (2) kien ġie adottat abbażi tal-Artikolu 10(e) tar-Regolament (KE) Nru 820/97 tal-21 ta’ April 1997 li jistabbilixxi sistema għall-identifikazzjoni u r-reġistrazzjoni tal-bhejjem bovini u dwar it-tikkettjar tal-laħam taċ-ċanga u tal-prodotti tal-laħam taċ-ċanga (3). Dak ir-Regolament kien imħassar u sostitwit mir-Regolament (KE) Nru 1760/2000.
            
         
               (2)
            
            
               L-Artikolu 1(2) tar-Regolament (KE) Nru 494/98 jipprovdi li jekk il-persuna li żżomm l-annimal ma tkunx tista’ turi l-identifikazzjoni tal-annimal fi żmien jumejn tax-xogħol, l-annimal għandu jinqered mingħajr dewmien taħt is-superviżjoni tal-awtoritajiet veterinarji u mingħajr kumpens mill-awtorità kompetenti.
            
         
               (3)
            
            
               Ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman (4) jistabbilixxi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali.
            
         
               (4)
            
            
               Dak ir-Regolament jipprovdi li l-veterinarju uffiċjali għandu jivverifika li l-annimali ma jinqatlux sakemm l-operatur tal-biċċerija ma jkunx ġie provdut u ma jkunx ivverifika l-informazzjoni rilevanti tal-katina alimentari.
            
         
               (5)
            
            
               Barra minn hekk, ir-Regolament (KE) Nru 854/2004 jipprovdi li l-veterinarju uffiċjali jista’ jippermetti li annimali jinqatlu fil-biċċerija anki jekk l-informazzjoni rilevanti tal-katina alimentari ma tkunx disponibbli. F’dak il-każ, madankollu, l-informazzjoni kollha rilevanti tal-katina alimentari għandha tkun fornuta qabel mal-karkassa tkun approvata għall-konsum uman. Sakemm ikun hemm sentenza finali, dawn il-karkassi u l-interjuri tagħhom għandhom jinħażnu separatament minn laħam ieħor.
            
         
               (6)
            
            
               Ir-Regolament (KE) Nru 854/2004 jipprovdi wkoll li meta l-informazzjoni relevanti tal-katina alimentari ma tkunx disponibbli fi żmien 24 siegħa mill-wasla tal-annimal fil-biċċerija, il-laħam kollu mill-annimal għandu jiġi dikjarat bħala mhux tajjeb għal konsum uman. Jekk l-annimal ma jkunx għadu ġie maqtul, dan għandu jinqatel separatament minn annimali oħra.
            
         
               (7)
            
            
               Għaldaqstant, ir-riskji għas-saħħa umana maħluqa mill-annimali mhux identifikati jkunu mnaqqsa mid-dispożizzjonijiet stabbiliti fir-Regolament (KE) Nru 854/2004. Għalhekk, il-qerda tal-annimali fi ħdan il-qafas tar-Regolament (KE) Nru 494/98 issa għandha primarjament effett dissważiv, fil-promozzjoni tal-identifikazzjoni tal-annimali għal skopijiet oħra għajr is-sikurezza tal-ikel.
            
         
               (8)
            
            
               L-annimali ta’ oriġini mhux magħrufa jistgħu jaffettwaw l-istatus tas-saħħa tal-annimali taż-żoni fejn ikunu ġew miżmuma.
            
         
               (9)
            
            
               L-esperjenza miksuba fl-applikazzjoni tar-Regolament (KE) Nru 494/98 wriet li l-limitu ta’ żmien strett ta’ jumejn mhux biżżejjed biex tkun evalwata kif xieraq l-identità ta’ annimali mhux identifikati. L-Istati Membri għandhom ikollhom id-diskrezzjoni amministrattiva meħtieġa biex jevalwaw is-sitwazzjoni abbażi ta’ analiżi tar-riskju u biex japplikaw sanzjonijiet proporzjonati.
            
         
               (10)
            
            
               Ir-Regolament (KE) Nru 494/98 għalhekk għandu jiġi emendat skont dan.
            
         
               (11)
            
            
               Il-Kumitat dwar il-Fondi Agrikoli ma tax opinjoni fil-limitu ta’ żmien stipulat mill-President tiegħu,
            
         ADOTTAT DAN IR-REGOLAMENT:
   Artikolu 1
   Fl-Artikolu 1 tar-Regolament (KE) Nru 494/98, il-paragrafu 2 jinbidel b’dan li ġej:
   
      “2.   Jekk il-persuna li żżomm l-annimal ma tkunx tista’ turi l-identifikazzjoni u t-traċċabilità, l-awtorità kompetenti għandha, fejn xieraq, abbażi ta’ stima tas-saħħa tal-annimal u r-riskji tas-sikurezza tal-ikel, tordna li l-annimal jinqered mingħajr kumpens.”
   
   Artikolu 2
   Dan ir-Regolament għandu jidħol fis-seħħ fl-għoxrin jum wara dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
      Magħmul fi Brussell, it-18 ta’ Novembru 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 204, 11.8.2000, p. 1.
   
      (2)  ĠU L 60, 28.2.1998, p. 78.
   
      (3)  ĠU L 117, 7.5.1997, p. 1.
   
      (4)  ĠU L 139, 30.4.2004, p. 206.